AARHUS: En 20-årig mand fra Aarhus blev fredag anholdt af Østjyllands Politis specialpatrulje efter flere ugers efterforskning.

Manden er sigtet for at sælge kokain til rigtig mange østjyder, fortæller politiet, der fremstillede manden ved et grundlovsforhør lørdag middag, hvor han blev varetægtsfængslet i fire uger.

Han er somalisk statsborger og risikerer ud over en fængselsstraf at blive udvist af Danmark.

Politiet er nu ved at gennemgå mandens telefon, hvor en del forskellige købere af kokainen er registreret. Alle kan nu forvente at blive kontaktet at politiet og se frem til en bøde på mellem 3.000-8.000 kroner, forklarer Østjyllands Politi i en pressemeddelelse. De første kunder har allerede fået besøg af politiet.